Koster: Dienste tot stilstand oor 'diefstal, bedrog' | Netwerk24
Koster: Dienste tot stilstand oor 'diefstal, bedrog'
Joseph Mogale (links), munisipale bestuurder van die Kgetlengrivier-munisipaliteit, redekawel in Januarie met Johannes Seolwane, Koster se balju, toe inwoners dienste daar ingevolge 'n hofbevel kon oorneem. Foto: Deaan Vivier
Dienslewering in Koster, Noordwes, het die afgelope week tot stilstand gekom omdat munisipale werkers se pensioen- en belastingbydraes glo nie aan die tersaaklike owerhede oorbetaal word nie.
Koster word bedien deur die beleërde Kgetlengrivier-munisipaliteit. Die munisipaliteit, wat Koster, Swartruggens en Derby bedien, was sedert Desember verlede jaar gereeld om die verkeerde redes in die nuus.
Eers het die hooggeregshof in Mmabatho, Noordwes, in Desember 'n aansoek toegestaan dat inwoners tydelik die bestuur van die water- en rioleringswerke in Koster en Swartruggens mag oorneem. Dit was nadat hulle bewyse aan die hof voorgelê het oor hoe water- en rioleringsdienste oor 'n tydperk van jare ineengestort het.